SL
30.12.2022
Uradni list Evropske unije
C 498/39
Mnenje Evropskega odbora regij – Digitalna kohezija
(2022/C 498/08)
Poročevalec:
Gaetano ARMAO (IT/EPP) podpredsednik in deželni odbornik dežele Sicilija
POLITIČNA PRIPOROČILA EVROPSKI ODBOR REGIJ (OR),
Uvod 1. na začetku ponavlja, da je ekonomska, socialna in teritorialna kohezija eden glavnih ciljev, zapisanih v Pogodbi o delovanju Evropske unije (člen 174), prav za doseganje usklajenega in uravnoteženega razvoja po vsej Evropski uniji (EU) in njenih regijah;
2. poudarja, da pojem „digitalna kohezija“ zahteva priznanje ključnega pomena tehnologije v našem življenju in vključitev kohezijskih ciljev v digitalne pravice, načela in politike Unije, ter poziva, naj se člen 175 PDEU ustrezno pregleda;
3. opozarja, da je v Letnem regionalnem in lokalnem barometru EU za leto 2021 poudaril, da je digitalna kohezija temelj ustvarjanja vključujočih družb v EU in da izraz „digitalna kohezija“ daje pomembno dodatno razsežnost tradicionalnemu pojmu ekonomske, socialne in teritorialne kohezije, opredeljene v Pogodbi EU (1).
Digitalizacija lahko prispeva k zmanjšanju socialnih in teritorialnih neenakosti s tem, da doseže državljane, ki bi jim bile sicer nekatere storitve nedosegljive ali ne bi bile na voljo;
4. opozarja, da pojem digitalne kohezije (2), skupaj s prispevkom, ki je potreben, da bi jo lahko konkretno uresničili, kot je opisano v nedavni večji prognostični študiji Evropskega odbora regij (3), pomeni, da mora imeti vsak državljan Evrope dostojen dostop do interneta in digitalnih storitev ter da je treba okrepiti suverenost in odpornost digitalne infrastrukture EU;
5. poudarja, da si mora EU prizadevati, da bo digitalna preobrazba čim bolj dostopna vsem državljanom EU, in posebno pozornost nameniti pomoči manj razvitim regijam, pa tudi tistim, ki so stalno prizadete zaradi neugodnih naravnih ali demografskih razmer, kot so otočja, najbolj oddaljene regije, otoki ter čezmejne in gorske regije, da bi pospešila njihovo digitalno preobrazbo upoštevajoč edinstvene izzive, s katerimi se soočajo, pri tem pa čim bolj izkoristila njihove prednosti; izpostavlja tudi pomen medsebojnega sodelovanja;
6. priznava, da je tehnologija ključno orodje, ki nam bo pomagalo pri prilagajanju na težke razmere, ki vplivajo na vsa področja družbe, vendar je pomembna vloga digitalne tehnologije pri odzivanju na COVID-19 in krepitvi odpornosti nanj izpostavila pomanjkljivosti glede digitalne infrastrukture in digitalne pismenosti ter še povečala digitalni razkorak med mesti in regijami v EU;
(1) (2) (3)
Letni regionalni in lokalni barometer EU, poglavje IV – Digitalni prehod na lokalni in regionalni ravni, stran 63.
Mnenje Evropskega odbora regij – Digitalna Evropa za vse: uvajanje pametnih in vključujočih rešitev na terenu (UL C 39, 5.2.2020, str. 83).
Susana Fontana, Fabio Bisogni (Fondazione FORMIT), Simona Cavallini, Rossella Soldi (Progress Consulting S.r.l.), Territorial foresight study in addressing the digital divide and promoting digital cohesion (Teritorialna prognostična študija za obravnavo digitalnega razkoraka in spodbujanje digitalne kohezije), 16. maj 2022 (osnutek).